Onnibus.comin toimitusjohtaja Lauri Helkeen mukaan kaikki bussireitit eivät ole olleet kannattavia.

Yt-neuvotteluissa irtisanomisuhan alla on noin 80 työntekijää. KIMMO PENTTINEN

Onnibus aloittaa yt-neuvottelut, jotka koskevat noin 80 työntekijää. Onnibus.com Oy:n toimitusjohtaja Lauri Helke kertoo Iltalehdelle, että yt-neuvotteluiden piirissä on 60 kuljettajaa, toistakymmentä Helsingin Kampin terminaalityöntekijää ja neljää pääkonttorin virkailijaa. Neuvottelut aloitetaan keskiviikkona.

Helken mukaan bussivuoroja mahdollisesti lakkautetaan. Tavoitteena on, että kaikki ajettavat linjat säilyvät.

- Olemme laajentuneet nopeasti ja menneet uusille alueille, joissa kaikki reitit eivät ole olleet yhtä kannattavia kuin peruslinjasto. Täytyy tarkastella, miten saamme kannattavuutta parannettua ja purettua sellaisia rakenteita, jotka eivät toimi, ja toisaalta mietittyä uusia, parempia järjestelyjä, Helke sanoo.

Onnibus tuli Suomessa markkinoille keskimääräistä halvemmilla hinnoilla, kun liikennöinti avattiin Suomessa kilpailulle vaiheittain vuodesta 2012. Viime vuosien aikana Onnibus on laajentanut toimintaansa nopeasti, ja on puhunut jopa laajentamisesta junaliikenteeseen kun sen laki muutaman vuoden päästä sallii.

Lauri Helkeen mukaan tavoitteena on, että kaikki reitit kartalla säilyvät. MINNA JALOVAARA

Ei hintanostoja

Helken mukaan Onnibus ei ole nostamassa lippuhintojaan. VR alensi hintojaan vuosi sitten niin, että junalippujen keskihinnat laskevat noin neljänneksellä. Helke sanoo, että VR:n hintojen lasku on näkynyt markkinoilla.

- Matkustajamäärämme on kuitenkin jopa ylittänyt odotuksemme, mutta hinnat ovat pysyvästi alhaisempia kuin aikaisemmin. Mutta emme me voi sitä asiaa [VR:n hintojen laskua] soimata, koska itsehän olemme sen aloittaneet, Helke sanoo.

Helke ja viime toukokuussa Onnibusista lähtenyt Pekka Möttö perustivat Onnibusin Suomessa vuonna 2012. Skotlantilainen Brian Souter on Suomessa Onnibusin pääomistaja, ja Souter omistaa myös Puolan Polski Bussin. Souter tuli Suomen Onnibusin omistajaksi vuonna 2014.